PTT-PTTEP เด้ง! อานิสงส์ “WTI-BRENT” ฟื้น หลังจ้างงานสหรัฐ เม.ย. พุ่ง 2.53 แสนตำแหน่ง
PTT-PTTEP เด้ง! รับราคาน้ำมันดิบ “WTI-Brent” ฟื้น หลังตัวเลขจ้างงานสหรัฐ เม.ย. พุ่งแตะ 2.53 แสนตำแหน่ง และสูงกว่าที่นักวิเคราะห์คาดการณ์
PTT-PTTEP เด้ง! รับราคาน้ำมันดิบ “WTI-Brent” ฟื้น หลังตัวเลขจ้างงานสหรัฐ เม.ย. พุ่งแตะ 2.53 แสนตำแหน่ง และสูงกว่าที่นักวิเคราะห์คาดการณ์
8 พ.ค. 2566

ผู้สื่อข่าวรายงานว่า วันนี้ (8 พ.ค. 66) ณ เวลา 11:30 น. พบว่า 2 หุ้นใหญ่กลุ่มพลังงานดีดตัวกลับไปในทิศทางราคาน้ำมันดิบฟื้นตัวขึ้น นำโดย บริษัท ปตท. จำกัด (มหาชน) หรือ PTT ราคาหุ้นอยู่ที่ระดับ 31.00 บาท บวก 0.50 บาท หรือ 1.64% สูงสุดที่ระดับ 31.00 บาท ต่ำสุดที่ระดับ 30.50 บาท ด้วยมูลค่าการซื้อขาย 277.60 ล้านบาท
บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ราคาหุ้นอยู่ที่ระดับ 146.50 บาท บวก 1.00 บาท หรือ 0.69% สูงสุดที่ระดับ 147.50 บาท ต่ำสุดที่ระดับ 145.50 บาท ด้วยมูลค่าการซื้อขาย 397.74 ล้านบาท
สำหรับราคาหุ้น PTTEP และ PTT ปรับตัวขึ้น ขานรับราคาน้ำมันเวสต์เทกซัสซื้อขายอิงข้อมูลวันนี้ 8 พ.ค. 66 ณ เวลา 11:30 น. อยู่ที่ 71.53 เหรียญสหรัฐต่อบาร์เรล เพิ่มขึ้น 0.19 เหรียญสหรัฐ หรือ 0.27% และราคาน้ำมันเบรนต์อยู่ที่ 75.52 เหรียญสหรัฐต่อบาร์เรล เพิ่มขึ้น 0.22 เหรียญสหรัฐ หรือ 0.29%
บมจ.ไทยออยล์ ระบุว่า ราคาน้ำมันดิบปรับเพิ่ม หลังกระทรวงแรงงานสหรัฐฯ เปิดเผยตัวเลขการจ้างงานนอกภาคเกษตรของสหรัฐฯ ปรับตัวเพิ่มขึ้น 253,000 ตำแหน่งในเดือน เม.ย. สูงกว่าเดือน มี.ค. ที่ระดับ 165,000 ตำแหน่ง และสูงกว่าที่นักวิเคราะห์คาดการณ์ที่ระดับ 180,000 ตำแหน่ง ส่งผลให้ตลาดบรรเทาความกังวลเกี่ยวกับภาวะเศรษฐกิจตกต่ำและวิกฤตธนาคาร อีกทั้งนักลงทุนคาดว่าธนาคารกลางสหรัฐฯ (FED) จะหยุดการปรับขึ้นอัตราดอกเบี้ยชั่วคราวในการประชุมนโยบายในเดือน มิ.ย.